Projek 2019 - NG Kerk Somerset-Wes
Die historiese moederkerk soos dit vandag lyk
Geskiedenis van die afgelope 50 jaar
Aan die einde van 2014 het die Kerkraad besluit om 'n komitee saam te stel met die opdrag om te begin voorbereidings tref vir die dubbele eeufees-viering in 2019. Hierdie komitee het onder voorsitterskap van Koos Swart op 23 Februarie 2015 vir die eerste keer vergader.
Die dringendste taak van die komitee is as volg geformuleer:
"Om al die onderhoud- en herstelwerk wat die kerkgebou, kerksaal en kerkterrein benodig, te voltooi teen Augustus 2019 vir die tweehonderd-jarige viering van die gemeente se bestaan."
Einde 2016 is hierdie taak oorgedra aan die Kerkraad se Boukommissie, ten einde die verskillende projekte beter te kan prioritiseer en beheer.
'n Tweede been van die projekspan is fondsinsameling, ten einde die groot koste van die herstelwerk te dra.
Die derde been behels die boekstawing van die geskiedenis die afgelope vyftig jaar sedert die vorige feesviering, en uiteindelik die beplanning van die werklike fees.
Die eerste groot projek was die dringende herstel van die dakke van die kerk sowel as die saal. Hierdie het ingesluit die vervanging van die geute en fassieborde. (Vier kontrakte: September 2015 tot Augustus 2016).
Vanaf April 2016 tot Maart 2017 is die volgende projekte ook afgehandel:
Die Gedenktuin by die muur van herinering is opgeknap en verfraai.
Rolstoelvriendelike toegang tot die kerkgebou is aangebring.
Die saal is herbedraad en palmbome langs die saal is verwyder.
Die saal en die kerkgebou is geverf.
Klik hier vir fotos en kort verslae.
Gedurende die eerste drie maande van 2018 is die parkeerarea om die kerkgebou opgradeer, en die orrel is herbou. Klik asseblief hier vir meer inligting.
Die fondsinsamelingspan staan onder die leiding van Marie Cilliers, en verskeie funksies het reeds plaasgevind.
Gedurende 2015 is daar hoofsaaklik beplanning gedoen. Die enigste funksie was die Gemeentekonsert in November. Dit was 'n groot sukses, besonder gesellig, en daar is besluit om dit 'n jaarlikse instelling te maak.
Die funksies vir 2016 het afgeskop met 'n "High Tea". Dit was van uitstaande gehalte en die gaste is getrakteer met die heerlikste verversings. Die gaskunstenaar, Louise Senekal, het groot byval gevind.
Gedurende Mei was 'n Moedersdaggeleentheid aan die beurt.Die Koor van Paul Roos het groot luister aan die oggend verleen. Daarna het almal weggelê aan die lekkernye, terwyl 'n aantal gelukkige trekkings lekker verrassings opgelewer het. Blomme is oorhandig aan die oudste gaste.
'n Buffet ontbyt in Junie was gekenmerk deur die verskeidenheid wat voorgesit is. Baie komplimente is ontvang, dus word die funksie weer op 25 Februarie 2017 aangebied.
Ons tweede Gemeentekonsert het die jaar afgesluit en is weereens terdeë geniet deur almal wat dit bygewoon het. Voor die konsert kon die rugby-ondersteuners saam na die Springbokke kyk op 'n groot skerm in Patmos.